<classify> Katika maelezo yake kupitia mtandao wa mbeyacityfc.com jana, Chombo alisema City itacheza mchezo huo ikiwa na kumbukumbu ya kupoteza mchezo uliopita kama ilivyo kwa Simba, jambo ambalo linaufanya kuwa mgumu, kwani kila moja itapania kupata ushindi.Ni wazi utakuwa mgumu, hii ni kwa sababu kila timu inahitaji matokeo baada ya kupoteza mchezo uliopita, Simba ni timu nzuri na wako kwenye nafasi nzuri pia, lakini wasitegemee kupata ushindi kwa sababu sisi tunauhitaji zaidi yao, alisema nyota huyo aliyewahi kuichezea Simba.Aidha, aliweka wazi kuwa City ina nafasi kubwa ya kufanya vizuri kwenye mchezo huo hasa ukizingatia kuwa imekuwa na historia nzuri kila inapokutana na Simba kwenye Uwanja wa Taifa. City imeshinda mara kadhaa mbele ya Simba, hili ni jambo zuri kisaikolojia kwa sababu linaleta kujiamini, imani yangu kubwa dakika 90 za Jumapili zitakuwa upande wetu, alisema.Kuhusu mwenendo wa ligi, aliweka wazi kuwa imekuwa ngumu na yenye changamoto nyingi hasa ukizingatia kuwa timu nyingi zilijiandaa vizuri tangu mwanzo wa msimu.Katika msimamo wa ligi hiyo inayoongozwa na Yanga yenye pointi 46 sawa na Azam, lakini ikiwa juu kutokana na wastani mzuri wa mabao ya kufunga na kufungwa, Simba iko katika nafasi ya tatu ikiwa na pointi 45 wakati City iko nafasi ya 10, ikiwa na pointi 21.Katika hatua nyingine, Kocha Mkuu wa Mbeya City FC, Kinnah Phiri ametangaza majina ya nyota 18 watakaoivaa Simba.Phiri aliyetua katika klabu hiyo hivi karibuni akitokea Afrika Kusini alikoachishwa kazi na Free State Stars, alisema jana kuwa ana imani kikosi hicho kitaibuka na ushindi kutokana na kuiva kimazoezi ya takribani wiki nzima ya maandalizi kupitia mifumo mbalimbali aliyokuwa akiifundisha.Nina imani nao wamefanya vizuri sana kwenye mazoezi ya wiki hii, sina shaka na wao kutupatia matokeo kwa sababu wako sawa tayari kwa mchezo, tutacheza kwenye mfumo mpya ambao haujawahi kuonekana tukicheza, hii ni kwa sababu tumedhamiria kupata ushindi kama ambavyo timu imekuwa ikifanya kila inapokutana na Simba, alisema.Miongoni mwa nyota walioorodheshwa kuivaa Simba ni mlinzi Hassan Mwasapili, mlinda mlango raia wa Uganda Hannington Kalyesubula, Themi Felix, Haruna Shamte, Yohana Moris, Kenny Ally, Geoffrey Mlawa, Issa Nelson na wakali wengine 10 ambao wamepewa majukumu kadhaa kuhakikisha City inapata pointi tatu.  <topic>: michezo 